Apple 1 computer til salg for 9 millioner

Apples hardware er kendt for at holde brugtpriserne endog rigtig godt, men denne Apple 1 computer, der er blevet sat til salg på eBay, er mere museumsstykke end den er brugbar. Det er nemlig et stykke vaskeægte nostalgi – den er fra Apples spæde start og blot en af 50 eksemplarer, som er håndbygget af Steve Wozniak og Steve Jobs.

Til gengæld får man også lov at betale for nostalgien; den nuværende ejer vil have intet mindre end 9,1 millioner kroner for computeren. Til gengæld er næsten alle dele originale – kun tilslutningerne til tastatur og skærm er blevet udskiftet i dens 43-årige levetid.

Mere imponerende er det, at computeren rent faktisk fungerer endnu. Apple 1 computeren var det allerførste produkt fra Apple. Den blev lanceret i 1976 til en pris på 666,66 dollars – omkring 4.000 danske kroner.

Få den nuværende ejer held med at sælge den for 9,1 millioner, vil den været steget med i gennemsnit 213.000 kroner i værdi om året.

Det store spørgsmål er, om computeren kan holde prisen – eller endda stige endnu mere, så den kan bruges som en investering? Originale og historiske Apple-effekter er temmelig populære blandt Apple-holikere; i slutningen af 2019 blev en mindst 30 år gammel diskette med Steve Jobs autograf solgt for mere end en halv million kroner.

Fristet? Så kan du finde opslaget på eBay lige her.

Apple 1 computer til salg for 9 millioner